L-UE qed tieħu l-passi meħtieġa biex tkompli tiżgura livell għoli ta' sikurezza tal-avjazzjoni fl-ispazju tal-ajru tagħha fil-każ li r-Renju Unit joħroġ mill-UE mingħajr ftehim negozjat. Illum ir-rappreżentanti tal-istati membri waqt il-laqgħa tal-Kumitat tar-Rappreżentanti Permanenti tal-Kunsill approvaw ftehim mal-Parlament Ewropew dwar abbozz ta' regolament bil-għan li jiżgura l-validità kontinwa ta' ċerti ċertifikati tas-sikurezza tal-avjazzjoni. Ir-regolament ikopri ċ-ċertifikati tas-sikurezza tal-avjazzjoni għal ċerti prodotti, partijiet u strumenti ajrunawtiċi maħruġa lil persuni fiżiċi u ġuridiċi li għandhom lir-Renju Unit bħala l-post ewlieni tan-negozju tagħhom, kif ukoll ċertifikati maħruġa mill-fornituri tat-taħriġ fl-avjazzjoni. Ir-regolament jestendi l-validità ta' tali ċertifikati għal perjodu ta' disa' xhur mid-data ta' applikazzjoni tar-regolament. Jekk ikun meħtieġ, il-Kummissjoni ser tkun intitolata ttawwal iżjed dan il-perjodu. L-estensjoni ser tagħti biżżejjed żmien lill-operaturi kkonċernati u lill-Aġenzija tas-Sikurezza tal-Avjazzjoni tal-Unjoni Ewropea (EASA) sabiex l-EASA tkun tista' tkompli toħroġ iċ-ċertifikati neċessarji skont l-artikolu 68 tar-regolament dwar ir-regoli komuni fil-qasam tal-avjazzjoni ċivili, b'kont meħud tal-istatus tar-Renju Unit bħala pajjiż terz. L-EASA hija responsabbli mill-ħruġ ta' ċertifikati tat-tip u approvazzjonijiet tal-organizzazzjoni fl-UE. Wara l-ħruġ tiegħu, ir-Renju Unit ser ikompli b'dawn il-kompiti skont l-obbligi tiegħu bħala "Stat tad-disinn" fil-qafas tal-Konvenzjoni ta' Chicago dwar l-Avjazzjoni Ċivili Internazzjonali. Ir-regolament għandu japplika mill-jum wara dak li fih it-Trattati ma jibqgħux japplikaw għar-Renju Unit skont l-Artikolu 50(3) tat-Trattat dwar l-Unjoni Ewropea, dment li sa dik id-data ma jkunx daħal fis-seħħ ftehim dwar il-ħruġ konkluż mar-Renju Unit. Madankollu, sabiex ikunu jistgħu jitwettqu l-proċeduri amministrattivi meħtieġa mill-aktar fis possibbli, ċerti dispożizzjonijiet ser japplikaw mid-dħul fis-seħħ tar-regolament (il-jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea It-test issa ser jiġi formalment approvat mill-Parlament Ewropew u l-Kunsill. Abbozz ta' regolament dwar ċerti aspetti tas-sikurezza tal-avjazzjoni fir-rigward tal-ħruġ tar-Renju Unit mill-UE – test soġġett għal reviżjoni Regolament dwar regoli komuni fil-qasam tal-avjazzjoni ċivili (2018) Brexit (informazzjoni ġenerali)